स्वास्थ्य मंत्री बोले- अस्पतालों में रात को डॉक्टर नहीं मिले तो सीएमएचओ को रवाना कर देंगे
Rajasthan Assembly (Vidhan Sabha) Session 2023 -  SMS Medical College Sudhari Bhandari. Follow Rajasthan Assembly Session Latest News Update On Dainik Bhaskar. विधानसभा में आज मेडिकल से जुड़ी अनुदान मांगों की बहस के दौरान बीजेपी विधायक अभिनेष महर्षि एसएमएस मेडिकल कॉलेज के पूर्व प्रिसिपल सुधीर भंडारी पर खुद के इलाज में भारी लापरवाही
स्वास्थ्य मंत्री परसादीलाल मीणा ने विधानसभा में कहा कि छोटे शहरों के अस्पतालों में डॉक्टरों को रात को हर हाल में रहना होगा। अस्ताल में रात को डॉक्टर नहीं मिला तो सीएमएचओ, डिप्टी सीएमएचओ के खिलाफ एक्शन होगा। स्वास्थ्य विभाग की अनुदान मांगों पर बहस का जवाब देते हुए परसादी लाल मीणा ने कहा कि जोधपुर और सिरोही अस्पताल में जो घटनाएं हुई हैं, वे हमारे लिए बहुत चिंता की बात है। हम सीएमएचओ और ब्लॉक सीएमएचओ को पाबंद कर रहे हैं कि कि रात को 12 बजे भी अस्पताल में डॉक्टर मिलेगा, नहीं मिलेगा तो सीएमएचओ और ब्लॉक सीएमएचओ को रवाना कर देंगे।
मीणा ने कहा- इतना बड़ा सिस्टम बनाया हैं, सरकार डॉक्टरों को सैलरी और भत्ते देती है। उन्हें अस्पताल में रहना होगा। 1 अप्रैल से अगर सीएचसी पीएचसी पर रात को डॉक्टर नहीं मिलते हें तो हम कार्रवाई करेंगे, सीएमएचओ और ब्लॉक सीएमएचओ को पाबंद करेंगें। किसी की यह शिकायत आई कि अस्पताल में रात को डॉक्टर नहीं है तो हम एक्शन लेंगे। डॉक्टरों को रहना ही होगा। विधायकों ने सदन में जो शिकायतें की हैं,वे सही है। मैं भी विधायक रहते हुए ये ही बात उठाता था। अस्पतालों में खाली पद भर दिए जाएंगे।
बीजेपी विधायक बोले- सुधीर भंडारी ने मेरा गलत इलाज किया
विधानसभा में आज मेडिकल से जुड़ी मांगों की बहस के दौरान बीजेपी विधायक अभिनेष महर्षि ने एसएमएस मेडिकल कॉलेज के पूर्व प्रिंसिपल सुधीर भंडारी पर खुद के इलाज में भारी लापरवाही के आरोप लगाए। इस मामले में सीएम का जिक्र आने के बाद सदन में जमकर हंगामा हुआ।
अभिनेष महर्षि ने कहा- मुझे कोरोना हो गया था। मैं आरयूएचएस में भर्ती था। कई कहते थे डॉ सुधीर भंडारी अच्छे डॉक्टर हैं। उन भंडारी साहब ने मेरे साथ क्या किया, वह आपबीती सुना रहा हूं। एक दिन अचानक सुबह डॉक्टर भंडारी टीम लेकर मेरे पास आए। मेरे घरवालों को भी बुला लिया। मैं समझ नहीं पा रहा था अचानक क्या हुआ जबकि मैं ठीक था। मैंने उनसे पूछा कि हुआ क्या। डॉ. भंडारी दूर खड़े हो गए। मुझे शांति से रहने को कहा। मुझे चार इजेक्शन लगा दिए। कुछ दवाइयां भी दी गई। मेरी हालत खराब हो गई।
अभिषेक नाम के गंभीर मरीज की रिपोर्ट पर मेरे इंजेक्शन लगाए, आज भी साइड इफेक्ट भुगत रहा हूं 
विधायक ने कहा- जब डॉक्टर चले गए तो मैंने नर्सिंगकर्मी से मेरी रिपोर्ट और फाइल मंगवाई। वह देखकर मेरे होश उड़ गए। कोई अभिषेक नाम का मरीज ​था। उसकी हालत बहुत गंभीर थी। उसकी रिपोर्ट के आधार पर गफलत में मुझे चार-चार इंजेक्शन लगा दिए। उस हेवी डोज के साइड इफेक्ट आज भी भुगत रहा हूं। रिपोर्ट देखकर मैंने डॉ भंडारी को फोन करके बुलाया। कहा- मैं विपक्ष का विधायक हूं, इसलिए शायद मुख्यमंत्री ने मारने के लिए कहा होगा।
सीएम का नाम लेने पर हंगामा, राठौड़ बोले- विधायक के परिजनों ने मुझे कहा था कि साथी से आखिरी मुलाकात कर लो, मेरे आंसू आ गए थे 
अभिनेष महर्षि की टिप्पणी पर सत्तापक्ष के विधायकों ने कड़ी आपत्ति जताते हुए सीएम के खिलाफ किया कमेंट कार्रवाई से निकालने की मांग की। इस पर पक्ष विपक्ष में जमकर नोकझोंक हुई। उपनेता प्रतिपक्ष राजेंद्र राठौड़ ने कहा- विधायक का दर्द वाजिब है। विधायक के परिजनों ने मुझे फोन करके कहा था कि आपके साथी से आखिरी मुलाकात कर लीजिए, मेरे आंसू आ गए थे। एक डॉक्टर इतनी लापरवाही कैसे कर सकता है, वे अपनी आपबीती बता रहे हैं।
बाड़मेर में होली पर धारा 144 लगाने का मुद्दा गूंजा, उपनेता प्रतिक्ष बोले- हम होली तक नहीं मना सकते
बाड़मेर कलेक्टर के होली के पर्व का ​हवाला देते हुए 12 मार्च तक धारा 144 लगाने का मामला विधानसभा में गूंजा। उपनेता प्रतिपक्ष राजेंद्र राठौड़ ने विधानसभा में बहस के बीच यह मामला उठाया। राठौड़ ने कहा कि बाड़मेर कलेक्टर ने होली पर्व पर धारा 144 लगा दी है। होली का पर्व उल्लास का पर्व है, धारा 144 के बीच लोग होली कैसे मनाएंगे? होली पर धारा 144 लगाना सरकार पर कलंक है।
बीजेपी विधायक अशोक लाहोटी बोले- स्वास्थ्य मंत्री काले हो रहे और खाद्य मंत्री गोरे क्यों ​होते जा रहे हैं? 
बीजेपी विधायक अशोक लाहोटी ने प्रदेश की स्वास्थ्य व्यवस्था की कमियों पर सवाल उठाए। अशोक लाहोटी ने ने स्वास्थ्य मंत्री परसादी लाल मीणा से कहा- मंत्रीजी, ऐसी कौन सी अदृश्य शक्तियां हैं, जिनकी वजह से आप परेशानी में हैं। जब आप मंत्री बने थे तो लोगों में चर्चा थी कि स्वास्थ्य विभाग के मंत्री का कितना साफ सुथरा कलर है। अब आपका कलर तो दिन प्रतिदिन काला होता जा रहा है। पूरे सदन में यह चर्चा है कि जयपुर वाले मंत्री प्रतापसिंह खाचरियावास प्रतिदिन गोरे होते जा रहे हैं। यह चक्कर क्या है? यह समझ से बाहर है इसकी की जांच कराओ । एक मंत्री काला हो रहा है और एक मंत्री गोरा हो रहा है।
स्वास्थ्य भवन में बैठने वाले प्राइवेट लोग कौन हैं? कांग्रेस में गली-गली में झगड़ा 
लाहोटी ने कहा- स्वास्थ्य विभाग में से कौनसी अदृश्य शक्ति है जो वहां पर कुर्सी पर बैठकर सारे राजस्थान के अफसरों को निर्देश देते हैं । ऐसे कौन लोग हैं जो स्वास्थ्य भवन में बैठकर राजस्थान के अफसरों को निर्देशित करते हैं। मंत्री जब जवाब दें तो उन लोगों के बारे में बताना।
लाहोटी ने कहा- नेताओं की लड़ाई में सारे सारे बदल दिए। मैं सोचता था कांग्रेस में केवल दो ही लोगों का झगड़ा चलता है । यहां तो गली-गली में झगड़ा चल रहा है ।
केंद्र के रोक लगाने के बाद भी खरीदे गए करोड़ों के रेमडेसिवर इंजेक्शन
लाहोटी ने कहा- कोविड के समय ब्लैक फंगस के राजस्थान में 220 करोड़ के इंजेक्शन खरीदे गए। हमारे बराबर के सारे स्टेट में कितने करोड़ की खरीद की गई, इसका आंकड़ा सामने आ जाएगा तो दूध पानी का पानी हो जाएगा। हमारे यहां 600 करोड़ के रेमडेसिविर इंजेक्शन खरीदे गए। बाकी राज्यों का आंकड़ा मंगवाए लीजिए, इसससे पता लगेगा कि क्या हुआ है। जब रेमडेसीविर बंद करने की गाइडलाइन आई, उसके लास्ट दिन कितने करोड़ का टेंडर हुआ यह भी बताएं।
विधानसभा में 17 मार्च को पास होगा राज्य का बजट, कल से 12 मार्च तक विधानसभा की छुट्टी रहेगी, 20 मार्च तक सदन चलेगा
विधानसभा में 17 मार्च को राजस्थान का बजट पास होगा। 17 मार्च को विनियोग विधेयक और वित्त विधेयक बहस के बाद पाीित होंगे। इस दिन मुख्यमंत्री कई बड़ी घोषणाएं कर सकते हैं। विधानसभा की कार्य सलाहकार समिति(BAC) की बैठक में 20 मार्च तक का विधानसभा का कामकाज तय किया है।
बीजेपी के कार्यक्रमों की वजह से बदलाव, कल विधानसभा की छुट्टी 
बीएसी ने कुछ बदलाव किए हैं, पहले कल शनिवार को विधानसभा की कार्यवाही चलनी थी और जनजाति क्षेत्र विकास की अनुदान मांगों पर चर्चा होनी थी। आज बीएसी की बैठक में इसे बदल दिया है और कल छुट्टी रखने का फैसला किा है। कल बीजेपी के जयपुर में विरोध प्रदर्शन और वसुंधरा राजे के सालासर में जन्मदिन के कार्यक्रम के चलते इस बदलाव का कारण माना जा रहा हैं
कल से 12 मार्च तक विधानसभा की छुट्टी, 13 से 16 मार्च को अनुदान मांगें पारित होंगी 
विधानसभा में कल से लेकर 12 मार्च तक छुट्टी रहेगी। अब 13 मार्च से लेकर 16 मार्च तक विधानसभा में अनुदान मांगों पर बहस होगी। 16 मार्च को बची हुई अनुदान मांगों को बिना बहस मुखबंद का प्रयोग करके पारित किया जाएगा। 17 को बजट पारित होगा। 18 और 19 मार्च को सदन की छुट्टी रहेगी। 20 मार्च को दो बिल पारित होंगे। 20 के बाद भी सदन चल सकता है क्योंकि अभी कई बिल पेंडिंग हैं।
ये भी पढ़ें
मंत्री बोले- सत्ता के शिखर पर बैठा आदमी अकेला कैसे:कहा- अकेले तो राहुल गांधी हैं, उनके पीछे IT, CBI, ईडी और सब नेता पड़े हुए
विधानसभा में राजस्व के अनुदान मांगों पर बहस के जवाब के दौरान राजस्व मंत्री रामलाल जाट ने पीएम मोदी के एक अकेला सब पर भारी वाले बयान पर तंज कसते हुए कहा- अकेले मोदी नहीं,अकेले तो राहुल गांधी हैं। उनके पीछे सब पड़े हैं। सत्ता के शिखर पर बैठा आदमी अकेला कैसे हो सकता है? (पूरी खबर पढ़ें)